**Kommentointipyyntönne maantielain uudistamista koskevasta arviomuistiosta**

Maakuntauudistuksessa erotetaan palveluiden järjestämis- ja tuottamisvastuu monipuolisemman tuottajakirjon aikaansaamiseksi. Järjestämisvastuuseen liittyvä väestön palvelutarpeen arviointi edellyttää maakuntien välistä yhteistyötä maakunnalle kuuluvan päätöksenteon mahdollistamiseksi. Yhteistyöalueet nykyisiä yliopistollisten sairaaloiden toimialueita mukaillen tuovat maakuntien keskinäiseen yhteistyöhön rakenteen ja päätöksentekomalli. Tätä rakennetta tulisi hyödyntää laajemminkin ylimaakunnallisessa toiminnassa.

Järjestäjän toimintaa kuuluvan tuottajien ohjauksen kannalta tulisi myös harkita hankintojen keskittämistä maakuntien omistukseen tulevaan maakuntien kiinteistöpalvelukeskukseen. Kiinteistöjen rakentamisen hankinnan ja hallinnan vaatimaa osaamista voitaisiin hyödyntää myös tienpidon hankinnoissa.

Valtion tieomistajan ja maakunnan välisessä suhteessa sopimuksellisuus on otettu lähtökohdaksi. Onnistuakseen tämä hallintamalli tarvitsee selkeän säätelyn sopimuksen piiriin kuuluvista asioista ja kriteereistä. Toisaalta tällaisen toimeksiantotehtävän tulisi mahdollistaa maakunnan poliittisen tahdon toteutuminen myös liikenteeseen liittyvissä valinnoissa ja mahdollisuuden valtakunnallisen liikennepolitiikan antamissa raameissa toteuttaa maakunnan tarpeista lähteviä ratkaisuja. Liian tiukka säätely tukahduttaa niin valtakunnallisten kuin alueellistenkin tavoitteiden toteutumisen. Maakuntavaltuusto kaipaa ministeriötasoista harkintavaltaa rahoituksen kohdentumisessa.

Erinomaisen selkeästä muistiosta käy myös ilmi liikenteeseen liittyviä tehtäviä, joiden säätelyn tasoa halutaan lieventää. Näitä ja samankaltaisia tehtäviä on osaamisen perusteella aikaisemmin keskitetty jopa valtakunnallisesti. Maakunta tulee olemaan monialainen toimija, jossa osaamista yhdistellään uudella tavalla. Tämän vuoksi olisi hyvä harkita kapea-alaista osaamista edellyttävien tehtävien keskittämisiä uudelleen huomioiden muodostettavien maakuntien osaamisprofiilit.

Pauli Harju

Maakuntauudistuksen muutosjohtaja

Valtiovarainministeriö